Sotainvalidien sairaskoti (Jyväskylä)

Sotainvalidien Sairaskoti toimi ensisijaisesti sotainvalidien hoito- ja kuntoutuslaitoksena Jyväskylässä Kypärämäessä lokakuuhun 2022 saakka. Se oli hoito- ja kuntoutuslaitos, joka tarjosi palveluitaan sotainvalideille, sotaveteraaneille, kunnille, järjestöille, yhdistyksille ja yksityishenkilöille. Sairaskodissa oli alun perin paikkoja yhteensä 60.  Sen toiminta käynnistyi maaliskuussa 1988. Rakennuksen on suunnitellut arkkitehtitoimisto Eeva Heimovala. Sairaskodin rakentamista ja toimintaa varten perustettiin Keski-Suomen Sairaskotisäätiö, jonka perustajia olivat Sotainvalidien Veljesliiton Sisä-Suomen piiri ja Jyväskylän kaupunki. Rakennusta on laajennettu vuonna 1993. Vuonna 1997 taloon valmistui dementiayksikkö.

Valtionkonttori kustantaa vähintään 10%:n sotainvalidien laitoshoidon, vuorohoidon tai osa-aikaisen laitoshoidon Sairaskodissa, jos sotainvalidi ei selviydy kotona. Päätöksen tästä tekee Valtionkonttori. Myös sotainvalidien puolisoiden ja leskien oli mahdollista saada kuntoutusta Sairaskodissa Valtionkonttorin kustantamana, jos haitta-aste sotainvalidilla oli vähintään 30%. Sairaskodissa järjestettiin myös mm. jatkokuntoutusta sairaalahoidon jälkeen,  neuvontapalveluita,  avustajatoimintaa koteihin ja viriketoimintaa. Rintamaveteraanit voivat saada omalta kunnalta maksusitoumuksen kuntoutukseen. Sairaskoti myi ateriapalveluita myös talon ulkopuolisille.  

Keski-Suomen sairaanhoitopiiri siirsi 1. helmikuuta 2016 Keuruulla sijainneesta Juurikkaniemen sairaalasta 20 psykiatrista kuntoutuspotilasta ja henkilökuntaa Sotainvalidien Sairaskodin tiloihin   ja tästä muodostui psykiatrian osasto 5.  Jyväskylän kaupungin geriatrinen osaamiskeskus toimii Sotainvalidien Sairaskodin tiloissa. Se on perustettu kesällä 2020 ja tekee yli 65-vuotiaille Jyväskylän, Hankasalmen ja Uuraisten asukkaille toimintakyvyn ja muistin kartoituksia, jos asiakkaalla itsellä, omaisella tai läheisellä on syntynyt näistä huoli. Tutkimus edellyttää lääkärin lähetettä.

Toukokuussa 2021 Keski-Suomen Sairaskotisäätiön hallitus päätti käynnistää Sotainvalidien Sairaskodin myynnin. Säätiön perustamisvaiheessa tarkoitus oli, että Sairaskoti siirtyisi Jyväskylän kaupungin käyttöön kun sotainvalideja ei enää ole, mutta kaupungilla ei ole Sairaskodin tiloille käyttöä. Myös Keski-Suomen sairaanhoitopiirillä ei ole tiloille käyttöä.    Sotainvalidien Sairaskodin hoito- ja kuntoutustoiminta päättyi lokakuussa 2022. Tukipalveluiden tuottaminen Sairaskodin vuokralaisille jatkuu sekä myös ateriapalveluiden tuottaminen jatkuu toistaiseksi.      

Keski-Suomen hyvinvointialue tiedotti tammikuussa 2024, että se perustaa Sairaskodin tiloihin huhtikuun 2024 aikana kuntoutus- ja arviointiyksikön ikäihmisille. Lyhytaikaishoidon paikkoja avataan 42, joista 15 tulee olemaan kuntoutus- ja arviointikäytössä. Lyhytaikaishoidon paikat siirtyvät Akseli ja Elina -kodista. Keski-Suomen hyvinvointialueen aluevaltuusto päätti kokouksessaan 17. syyskuuta 2024 ostaa kiinteistön. Se tulee ympärivuorokautisen asumisen, kuntoutuksen sekä hoidon arvioinnin käyttöön. Kiinteistö mahdollistaa kuntoutustoiminnan lisäämisen Keski-Suomessa. Tiloja voidaan käyttää hyvinvointialueen tutkimus- ja kehitysyhteistyöhön oppilaitosten ja muiden sidosryhmien kanssa kuntouttavan toiminnan ja työotteen menetelmien kehittämiseksi. Rakennus tulee ikääntyneiden ympärivuorokautisen asumisen käyttöön. Lisäksi sinne perustetaan kuntoutusyksikkö, joka hyödyntää toiminnassaan mm. liikuntasalia ja uima-allasosastoa. Tiloihin tulee myös kotihoidon tiimitiloja sekä laitoskeittiö hyvinvointialueen omaan käyttöön.  Geriatrisen poliklinikan osastotoiminta jatkuu. Lisäksi kiinteistöön tulevissa asumisyksiköissä on tarkoitus tarjota kehitysvammaisille ja autistisille henkilöille asumispalveluita, minkä on tarkoitus vähentää ostopalveluiden tarvetta. Tilat mahdollistavat myös ilta- ja viikonloppukäytön, joka suunnitellaan erikseen.

Joulukuussa 2025 tiedotettiin Keski-Suomen Sairaskotisäätiön toiminnan loppuvan. Säätiön jäljellä olevat varat, 100 000 euroa menee Jyväskylän kaupungille ja loput 700 000 euroa hyvinvointialueelle. Hyvinvointialueelle tulevista varoista 500 000 euroa on tarkoitus käyttää sairaskodin allasosaston korjaamiseen ja noin 150 000 euroa käytetään sairaskodin oleskelupihan korjaamiseen. Loput varoista käytetään entisessä sairaskotiin perustettavien yksiköiden kalustohankintoihin.      

 Lähteet 

 Aiheesta muualla 
 Sotainvalidien Sairaskoti, Jyväskylä (verkkosivut) 
Luokka:Jyväskylän rakennukset ja rakennelmat
Luokka:Kypärämäki